Кыямат-кайым
Кыямат-кайым (араб. «какайып тик туруу») ислам окуусунда: Кыямат-кайым болгондо бүткүл тиричилик кыйрайт да, кыйла жылдар өткөндөн кийин Алла таала бардыгын тирилтип, суракка алып, жаңы дүйнөнү жасайт.
 
Ошондо өлүп калган Исраил периште тирилип, Сур деген сурнайын тартканда арбактардын бардыгы тирилип туруп, Махшар көктөм майданына барат экен. Майданда чоң сурак башталып, адамдардын жүрүм-туруму, кылган кылмыштары, иштери жазылган дептер таразага салынат. Адамдардан өкүл болуп тараза жанында ХII к. жашаган кожо Ахмед калыс болуп турат экен. Махшар майданында күнөө-сооп текшерилгенден кийин периштелер пенделерди айдап, кыл көпүрөдөн (Сырт көпүрөдөн) өткөрөт. Ал көпүрөнүн ары жагында бейиш (жаннат), асты жагында тозок (жаханнам) бар. Ошондон соң чын дүйнө - түбөлүк дүйнө башталат. Мындай мүшкүл адам баласына гана таандык. Кыямат-кайым маселеси ХIХ к. экинчи жарымынан баштап бир топ акындардын ырларында, өзгөчө заманачылардын чыгармаларында көп кездешет. Кыямат-кайым акыр заман, тар заман ж. б. маселелер менен бир катарда турат.

Колдонулган адабияттар
Кыргыз педагогикасы:Энциклопедиялык окуу куралы/Башкы ред. Ү. Асанов; Ред. кеңеш И. Бекбоев(төрага) ж.б. - Б.: Мамлекеттик тил жана энциклопедия борбору, 2004. - 340 б. ISBN 9967-14-018-6
Педагогика